Nasdaq Riga

Biržas funkcijas

Birža Nasdaq Riga ir vērtspapīru tirdzniecības organizētājs — tirgus vieta, kurā bankas, brokeru sabiedrības un to klienti veic darījumus ar dažādiem vērtspapīriem: akcijām, obligācijām, parādzīmēm un ieguldījumu fondu apliecībām. Uzņēmumi un valsts izmanto biržu, lai piesaistītu finansējumu no vietējiem un starptautiskiem investoriem, veicot akciju publisko piedāvājumu, parādzīmju vai obligāciju emisiju. Emitēto vērtspapīru iekļaušana biržā dod iespēju tos pārdot un pirkt par tirgus cenu.

Vērtspapīru tirdzniecība

Biržā iekļautie vērtspapīri ir dematerializēti — tie nepastāv papīra formātā, bet gan kā ieraksts to īpašnieka vērtspapīru kontā. Darījumu veikšana ar vērtspapīriem notiek ieguldītājiem iesniedzot vērtspapīru pirkšanas vai pārdošanas uzdevumus bankās vai brokeru sabiedrībās, kas ir biržas Nasdaq Riga biedri. Vērtspapīru elektroniskai tirdzniecībai tiek izmantota vērtspapīru tirdzniecības sistēma INET, kas ir kopīga visām Nasdaq biržām. Kad vērtspapīri tiek pirkti vai pārdoti, Nasdaq CSD vērtspapīru depozitārijs veic naudas un vērtspapīru norēķinus starp pircējiem un pārdevējiem. Tirdzniecība biržā notiek darbadienās no 10:00 līdz 16:00.

Vērtspapīru izsoļu organizēšana

Birža Nasdaq Riga organizē gan valsts parādzīmju izsoles, gan Latvijas valstij piederošo uzņēmumu akciju izsoles.

Vērtspapīru tirgus uzraudzība

Latvijas vērtspapīru tirgus tiek regulēts saskaņā ar Eiropas Savienības direktīvu Markets in Financial Instruments Directive (MIFID), LR Finanšu instrumentu tirgus likumu, kā arī biržas Nasdaq Riga un Nasdaq CSD noteikumiem. Vērtspapīru emitentus, investorus un biržas biedrus — bankas un brokeru sabiedrības — uzrauga gan birža Nasdaq Riga, gan Finanšu un kapitāla tirgus komisija.

Informācijas pieejamības nodrošināšana

Saskaņā ar Finanšu Instrumentu tirgus likumu un biržas noteikumiem uzņēmumiem, kuru vērtspapīri tiek kotēti biržā, bez kavēšanās ir jāatklāj jebkura informācija, kurai varētu būt ietekme uz uzņēmuma vērtspapīru cenu. Uzņēmumiem ir jāatklāj informācija par jebkuru nozīmīgu notikumu to saimnieciskajā darbībā, kā arī regulāri jāpublisko ceturkšņa un gada finanšu pārskati. Informācijas atklāšanas prasību mērķis ir nodrošināt visus vērtspapīru tirgus dalībniekus ar vienādu un pilnīgu informāciju par biržā iekļautajiem uzņēmumiem. Emitenti informāciju tirgus dalībniekiem atklāj, izplatot paziņojumus ar biržas informācijas izplatīšanas sistēmas GlobeNewswire starpniecību. Informācija biržā jāiesniedz vienlaicīgi ar vai pirms informācijas publiskas atklāšanas.

Nasdaq Riga vadība

Biržas Nasdaq Riga pārvaldi īsteno biržas padome un valde.
Padomes priekšsēdētāja ir Arminta Saladžiene (Arminta Saladžienė). Kopš 2005. gada biržas valdes priekšsēdētāja ir Daiga Auziņa–Melalksne.

Biržas vēsture

Birža tika dibināta 1993. gada 7. decembrī ar nosaukumu Rīgas Fondu birža. Pirmā tirdzniecības sesija notika 1995. gada 25. jūlijā. 1998. gadā Rīgas birža uzsāka sadarbību ar Tallinas, Viļņas un Ziemeļvalstu biržām, lai atvērtu Latvijas vērtspapīru tirgu starptautiskiem investoriem. 
2001. gada par Rīgas Fondu biržas un abu pārējo Baltijas biržu lielāko akcionāru kļuva Somijas birža HEX Group. 2003. gadā HEX Group apvienojās ar Zviedrijas biržu OM, izveidojot vienu no tolaik lielākajām biržu grupām Eiropā — OMX. 
2004. gadā tika izveidots vienots Baltijas vērtspapīru tirgus, ietverot trīs Baltijas valstu biržas un depozitārijus — tika izveidoti kopīgi vērtspapīru saraksti, ieviesta viena vērtspapīru tirdzniecības sistēma, kā arī saskaņoti tirgus noteikumi. 
2008. gadā biržas mātesuzņēmums OMX apvienojās ar ASV biržu NASDAQ, izveidojot pasaulē lielāko biržu uzņēmumu NASDAQ OMX Group, Inc.. 2009. gadā Rīgas Fondu biržas nosaukums tika mainīts uz NASDAQ OMX Riga,
2015. gada 15. oktobrī biržas juridiskais nosaukums tika mainīts uz AS Nasdaq Riga.